כ"ב בתמוז תשע"ד

20 ביולי 2014

**3678**

#### לכבוד

יו"ר הכנסת, ח"כ אדלשטיין יולי יואל

אדוני היושב ראש,

אבקש להעלות על סדר יומה של הכנסת הצעה דיון מהיר בנושא:

הוצאת לשכת המדען הראשי ממשרד הכלכלה והפיכתה לרשות ציבורית עצמאית.

דברי הסבר:

לשכת המדען הראשי הוקמה לפני למעלה מארבעים שנה כיחידה ממשלתית הפועלת כיום בתוך משרד הכלכלה. במהלך השנים, היחידה רשמה הישגים משמעותיים והיא נחשבת כיחידה אשר תרמה בין היתר, להקמת תעשיית ההייטק הישראלית, תעשיית הון הסיכון המקומית, תכנית החממות הטכנולוגיות ועוד.

בזמן האחרון, מתחת לראדר רוקמים לשכת המדען הראשי, אגף התקציבים באוצר ומשרד הכלכלה הצעת מחליטים שאם תצא אל הפועל תביא להפסקת פעילותה של לשכת המדען הראשי במתכונתה הנוכחית ולהקמת רשות ציבורית עצמאית בלתי תלויה, רשות החדשנות, אשר תחליף את היחידה הממשלתית הקיימת.

משמעות המהלך היא שלשכת המדען הראשי, שתפקידה הוא לטפל בכשלי שוק, ולהשקיע בחברות וברעיונות ישראליים, כדי להביא לתעסוקה גבוהה יותר, לחדשנות, ולהעברת ידע, תהפוך בעצם לגוף שיתפקד כמעין קרן הון סיכון חדשה.

התקציב הציבורי העצום שאותו משקיעה היום הלשכה במשק הישראלי, בגובה של למעלה מ1.5 מליארד ₪ בשנה, עלול להיות מושקע בקרנות שונות, ובתעשיות מצומצמות בלבד שידועות כנושאות רווחים גדולים, ובכך לפספס את מטרתו המקורית - עידוד התעשייה הישראלית שלא למטרות רווח.

המהלך הזה, יעלה על שולחן הממשלה בשבוע הבא, ללא דיון ציבורי, מכאן הדחיפות לדון בנושא באופן מסודר עוד השבוע, ולעצור את המחטף.

בכבוד רב,

חברת הכנסת בירן מיכל